Hallitus on ottanut käyttöön kovat keinot koronavirusepidemian hillitsemiseksi. Lue täältä, mitä kaikkea päätettiin.

Historiallinen hetki: Pääministeri Sanna Marin kertoi tulevista poikkeusoloista.

Suomen hallitus totesi maan olevan poikkeusoloissa koronavirustilanteen vuoksi ja linjasi 16. maaliskuuta 2020 lisätoimenpiteistä koronavirustilanteen hoitamiseksi Suomessa.

Linjattujen toimenpiteiden tarkoituksena on suojata väestöä sekä turvata yhteiskunnan ja talouselämän toiminta. Linjaukset ovat voimassa 13. huhtikuuta 2020 asti.

– Hallitus on todennut yhteistoiminnassa tasavallan presidentin kanssa, että maassa vallitsee koronavirustilanteen vuoksi poikkeusolot, pääministeri Sanna Marin (sd) totesi tiedotustilaisuudessa hieman kello viiden jälkeen maanantai-iltana.

Valtioneuvosto ja toimivaltaiset viranomaiset saattavat päätökset ja suositukset voimaan valmiuslain, tartuntatautilain ja muun lainsäädännön mukaisesti.

Toimivaltaiset viranomaiset antavat tarkempia ohjeita vastuidensa mukaisesti.

Hallitus antaa valmiuslain käyttöönottoasetuksen eduskunnalle huomenna, eli tiistaina 17. maaliskuuta.

Hallituksen linjaamat toimenpiteet sanasta sanaan:

1) Varhaiskasvatuksen toimintayksiköt ja niiden yhteydessä järjestettävä esiopetus pidetään toiminnassa. Näin turvataan yhteiskunnan toiminnan kannalta kriittisten alojen henkilöstön lasten pääsy varhaiskasvatukseen ja mahdollistetaan vanhemmille työssäkäynti. Valtioneuvosto linjaa, että ne vanhemmat ja huoltajat, joiden on mahdollista järjestää lapsen hoito kotona, menettelevät niin.

2) Koulujen, oppilaitosten, yliopistojen ja ammattikorkeakoulujen sekä kansalaisopistojen ja muun vapaan sivistystyön tilat suljetaan ja lähiopetus niissä keskeytetään. Poikkeuksellisesti kuitenkin järjestetään koulussa järjestettävä esiopetus sekä perusopetuksen 1-3 luokkien lähiopetus niiden vanhempien lapsille, jotka työskentelevät yhteiskunnan toiminnan kannalta kriittisillä aloilla. Lisäksi poikkeuksena järjestetään erityisen tuen päätöksen saaneiden oppilaiden lähiopetus sitä tarvitseville, kuitenkin niin että ne vanhemmat ja huoltajat, joiden on mahdollista järjestää lapsen hoito kotona, menettelevät näin. Edellä mainitut järjestelyt tulevat voimaan keskiviikkona 18.3.2020.

3) Lähiopetuksen sijaan kaikkien yliopistojen, ammattikorkeakoulujen sekä ammatillisen koulutuksen, lukiokoulutuksen ja perusopetuksen järjestäjien opetus ja ohjaus järjestetään mahdollisimman laajalti vaihtoehtoisilla tavoilla, muun muassa etäopiskelua, erilaisia digitaalisia oppimisympäristöjä ja -ratkaisuja sekä tarvittaessa itsenäistä opiskelua hyödyntäen.

4) Ylioppilastutkinnon kokeet toteutetaan 13.3.2020 julkaistussa tiivistetyssä aikataulussa 23.3.2020 mennessä huomioiden terveysviranomaisten antamat määräykset.

5) Rajoitetaan julkiset kokoontumiset kymmeneen henkilöön ja suositellaan välttämään tarpeetonta oleilua yleisillä paikoilla.

Matkailu ja ravintolapalvelualojen työmarkkinajärjestö MaRa kertoo verkkosivuillaan, että rajoitus koskee vain julkisia kokoontumisia. Esimerkiksi ravintoloissa, kahviloissa, bussiasemalla, hotellissa ja kylpylässä käyminen ei ole julkinen kokoontuminen, kuten ei laskettelu hiihtokeskuksessakaan.

– Kysymys on asiakkaita eikä yrityksiä koskevasta toimiohjeesta, ellei kyseessä ole tapahtumanjärjestäjä, tilausravintola tai muu sellainen tilaisuuksia ja kokoontumisia organisoiva toimija, kertoo oikeusministeriön kansliapäällikkö Pekka Timonen Helsingin Sanomille.

Tiistaina voimaan astuvan valmiuslain myötä voidaan kuitenkin rajoittaa myös yksityisten yritysten toimintaa. MaRa kehottaa yrityksiä varautumaan siihen, että yksityistenkin yritysten toimia rajoitetaan etenkin, jos koronavirustilanne pahenee.

6) Suljetaan valtion ja kuntien museot, teatterit, Kansallisooppera, kulttuuritalot, kirjastot, kirjastoautot, Kansallisarkiston asiakas- ja tutkijasalipalvelut, harrastustilat ja –paikat, uimahallit ja muut urheilutilat, nuorisotilat, kerhotilat, järjestöjen kokoontumistilat, vanhusten päivätoiminta, kuntouttava työtoiminta ja työkeskukset. Suositellaan yksityisen ja kolmannen sektorin toimijoiden sekä uskonnollisten yhteisöjen toimivan samoin.

7) Kielletään vierailut vanhusten ja muiden riskiryhmien asumispalveluyksiköissä.

8) Kielletään ulkopuolisten vierailut hoitolaitoksissa, terveydenhuollon yksiköissä ja sairaaloissa pois lukien tapauskohtaisesti arvioiden kriittisesti sairaiden ja lasten oireettomat läheiset, saattohoidossa olevien läheiset sekä puoliso tai tukihenkilö synnytysosastolla.

9) Julkisen sektorin työnantajat määräävät ne julkisen sektorin työntekijät etätyöhön, joiden työtehtävät sen mahdollistavat.

10) Toimintaohjeena yli 70-vuotiaat velvoitetaan pysymään erillään kontakteista muiden ihmisten kanssa mahdollisuuksien mukaan (karanteenia vastaavat olosuhteet), poislukien kansanedustajat, valtiojohto ja kunnalliset luottamushenkilöt.

11) Lisätään sosiaali- ja terveydenhuollon kapasiteettia julkisella ja yksityisellä sektorilla. Samanaikaisesti vähennetään kiireetöntä toimintaa. Yksityisen sektorin kapasiteetti otetaan yhteiseen käyttöön tarpeen mukaan. Samaan aikaan joustetaan lakisääteisistä määräajoista ja velvoitteista.

12) Kasvatetaan korona-testauskapasiteettia. THL tukee alueita tältä osin.

13) Kriittisen henkilöstön osalta poiketaan työaikalain ja vuosilomalain säännöksistä sekä yksityisellä että julkisella sektorilla.

14) Varaudutaan velvoittamaan erityisesti sosiaali- ja terveydenhuollon sekä sisäisen turvallisuuden koulutettuja ammattihenkilöitä tarpeen mukaan töihin.

15) Ihmisten liikkumista voidaan rajoittaa henkeä ja terveyttä uhkaavan vakavan vaaran vuoksi.

16) Kansanterveyden ja terveysturvallisuuden vuoksi aloitetaan valmistelu Suomen rajojen sulkemiseksi pikaisella aikataululla kansainvälisiä velvoitteita noudattaen. Keskeytetään matkustaja- ja henkilöliikenne Suomeen niin pian kuin mahdollista, lukuun ottamatta Suomen kansalaisten ja Suomessa asuvien henkilöiden paluuta. Suomen kansalaisten ja Suomessa asuvien henkilöiden ei pidä matkustaa ulkomaille. Suomalaisille matkailijoille suositellaan välitöntä paluuta Suomeen. Pohjois- ja länsirajan yli sallitaan välttämätön työssäkäynti ja muu välttämätön asiointi. Tavara- ja rahtiliikenne jatkuu normaalisti.

17) Ulkomailta palaavat suomalaiset ja Suomessa pysyvästi asuvat henkilöt ohjataan kahden viikon karanteenia vastaaviin olosuhteisiin.

18) Ulkomailta palaavien tulee sopia työhön paluunsa ajankohdasta ja kahden viikon poissaolosta yhdessä työnantajansa kanssa.

19) Puolustusvoimat turvaa toimintansa jatkuvuuden ja valmiuden kaikissa tilanteissa. Muita viranomaisia valmistaudutaan tukemaan tarpeen mukaan.

Koiraa saa ulkoiluttaa

– Yritetään nyt seuraavat kolme, neljä viikkoa olla vähän vähemmän kanssakäymisessä keskenämme, kiteytti oikeusministeri Anna-Maja Henriksson hallituksen linjaamat kovat toimet.

Hallitus painotti tiedotustilaisuudessaan, että toimien syynä on erityisesti riskiryhmien suojelu, mutta myös terveydenhoitoalan resurssien riittävyyden turvaaminen.

Mitä tarkoittaa ”tarpeettoman oleilun välttäminen”?

Tiedotustilaisuudessa pääministeri Marin ja perhe- ja peruspalveluministeri Krista Kiuru rauhoittelivat, että ulkona saa edelleen käydä.

– Suomalaiset saavat ja voivat huomennakin ulkoiluttaa koiraa, käydä puolison kanssa kävelyllä, istahtaa puistonpenkille ja odottaa julkista kulkuneuvoa, Marin kertoi.

Hallituksen mukaan siis yhteiskunnan välttämättömät toiminnot, kuten apteekit ja ruokakaupat, pysyvät auki. Niiden elinkeinoharjoittajien, joiden tarjoama palvelu ei ole välttämätön, tulisi kuitenkin pohtia oviensa sulkemista.

– Ei auta, että lapset, jotka muuten olisivat koulussa, ovat iltaisin kaupungilla. Jokaisen suomalaisen on nyt tultava siihen lopputulokseen, että jotta voimme suojella ikäihmisiä ja riskiryhmään kuuluvia, joudumme kaikki epämukavuusalueelle, Kiuru sanoi.

Sisäinen liikkuminen

Hallitus kertoi myös varautuneensa siihen, että voi tulla hetki, jolloin liikkumista myös maan sisällä joudutaan rajoittamaan.

Tällä hetkellä sosiaalisessa mediassa leviää paljon varmistamatonta tietoa. Hallitus aikoo jatkossa järjestää päivittäisen tiedotustilaisuuden, jotta kansalaisille saataisiin oikeaa tietoa koronaviruksesta.

– Tarkoituksena on, että minä, meidän muut ministerit tai asiantuntijat kertovat ajankohtaisesta tilanteesta medialle ja sitä kautta yleisölle niin, että oikeaa tietoa on tarjolla, Marin kertoi.

Hallitus totesi myös, että koronavirustestausta on syytä lisätä.

– Tällä hetkellä ei ole antaa tarkkaa lukua tartunnoista, enkä usko, että edes THL:n asiantuntijoilla on tarkkaa tietoa siitä. Haluamme, että epidemian kulkiessa saamme mahdollisimman tarkkaa tietoa ja juuri tämän takia kohdassa 12 olemme linjanneet, että kasvatamme testauskapasiteettia, jotta on dataa ja tietoa siitä, miten epidemia Suomessa kulki. Siksi testausta on syytä lisätä, Marin sanoi.

Näin uutisoitiin aiemmin maanantaina

Tietoja tulevasta tihkui jo aiemmin päivällä.

Iltalehden lähteet vahvistivat, että hallitus aikoo sulkea koulut Suomessa. Asiasta kertoi ensimmäisenä Hämeen Sanomat.

Suomalaisissa on herättänyt ihmetystä se, miksi hallitus ei ole alkanut soveltaa ja noudattaa Euroopan tautienehkäisy- ja -valvontakeskus ECDC:n viime viikolla julkaisemaa listaa keinoista, joilla koronaviruksen leviämistä on mahdollista estää ja kuolonuhrien määrää rajoittaa.

ECDC kertoo, että lista on laadittu maiden hallituksille ja viranomaisille päätöksenteon tueksi. Koska koronavirus tarttuu helposti, ECDC suosittelee torjuntakeinoksi ihmisten sosiaalisen kanssakäymisen nopeaa ja tehokasta rajoittamista.

Tukholmassa sijaitseva Euroopan tartuntatautivirasto on kirjannut konkreettisten toimenpiteiden listalle esimerkiksi koulutusinstituutioiden sulkemisen.

Perusteluksi ECDC on kirjannut seuraavaa: ”Kontaktien estäminen lasten välillä on tunnettu ehkäisykeino influenssaepidemioissa ja pandemioissa. -- Tutkimuksissa influenssaepidemioista molemmilla toimenpiteillä [koulujen ja yliopistojen sulkemisella] on yleensä suurin vaikutus, kun ne toteutetaan varhaisessa tartuntavaiheessa ja kun ne kestävät niin kauan, kunnes taudinaiheuttajan kierto vähenee (useita viikkoja).”

Suomalaisissa on herättänyt laajaa ihmetystä se, miksi hallitus ei ole alkanut soveltaa ja noudattaa Euroopan tautienehkäisy- ja -valvontakeskus ECDC:n viime viikolla julkaisemaa listaa keinoista, joilla koronaviruksen leviämistä on mahdollista estää ja kuolonuhrien määrää rajoittaa. PASI LIESIMAA

Linjaus kouluille?

Tartuntatautivirasto peräänkuuluttaa Euroopan hallituksilta nyt nopeutta ja ennakoivia päätöksiä.

”Havainto- ja mallinnustodisteet aiemmista pandemioista (esim. influenssapandemioista) ja kokemukset COVID-19-viruksesta Kiinassa osoittavat, että varhaiset, määrätietoiset, nopeat, koordinoidut ja kattavat sosiaalisen kanssakäymisen rajoitustoimet ovat todennäköisesti tehokkaampia viruksen leviämisen hidastamisessa kuin viivästyneet toimenpiteet. On arvioitu, että jos joukko ei-farmaseuttisia toimenpiteitä, mukaan lukien sosiaalisen kanssakäymisen rajoitustoimet, olisi toteutettu Kiinassa viikkoa, kahta tai kolmea aiemmin, potilastapauksien määrää olisi voitu vähentää 66 %, 86 % ja 95 %, samalla merkittävästi vähentäen maan sisällä altistuneiden alueiden määrää", ECDC kirjoittaa uusimmassa suosituksessaan.

Hallitukselta odotetaan tiedotustilaisuudessa linjausta siitä, suljetaanko koulut ja oppilaitokset tilapäisesti ja siirrytäänkö niissä kotiopetukseen ja etäopiskeluun.

Koulujen ja päiväkotien väliaikainen sulkeminen ja siirtyminen etäopetukseen ei edes vaatisi valmiuslain käyttöönottoa. Jos hallitus sitä suosittaisi, se ajaisi saman asian.

Pääministeri Marin ja oikeusministeri Anna-Maja Henriksson (r) ovat painottaneet, että hallituksen ja tasavallan presidentin Sauli Niinistön yhteisistunnolla on valmius antaa asetus valmiuslain saattamisesta voimaan.

Asetus astuisi voimaan välittömästi, mutta se hyväksyttäisiin lisäksi eduskunnan täysistunnossa.

Tukea yrityksille

Valmiuslaissa säädetään yhteiskunnan toiminnasta poikkeusoloissa.

Poikkeusolo määritellään valmiuslaissa esimerkiksi seuraavasti: ”vaikutuksiltaan erityisen vakavaa suuronnettomuutta vastaava hyvin laajalle levinnyt vaarallinen tartuntatauti”.

Koronavirus täyttää tämän määritelmän.

Valmiuslain 109 §:ssä säädetään opetus- ja kulttuuriministeriön oikeudesta määrätä opetus keskeytettäväksi tai siirrettäväksi toiselle paikkakunnalle. Rajoitus voi olla voimassa kerrallaan enintään kolme kuukautta.

Lisäksi opetus- ja kulttuuriministeriö voi ylioppilastutkinnon järjestämisestä annetun lain nojalla lykätä ylioppilaskirjoitusten järjestämistä enintään kuudella kuukaudella kerrallaan.

Esimerkiksi Norjassa, Tanskassa ja Virossa koulujen antama lähiopetus on päätetty keskeyttää. Suomessa siitä ei vielä ole tehty päätöstä.

Valtiovarainministeriön virkamiehet työskentelivät viikonlopun ajan. Tiedotustilaisuudessa hallitus kertoo myös mittavista taloustoimista, joilla se yrittää tukea vaikeuksiin joutuneita yrityksiä. Tukitoimien on tarkoitus estää laaja konkurssiaalto, jotta yritykset voisivat jatkaa liiketoimintaansa pandemian jälkeen.

Katso historiallinen tiedotustilaisuus sanasta sanaan: